สรุปภาวะตลาดต่างประเทศ ประจำวันที่ 25 ม.ค. 2565
สรุปภาวะตลาดต่างประเทศ ประจำวันที่ 25 ม.ค. 2565
26 ม.ค. 2565

ดัชนีดาวโจนส์ตลาดหุ้นนิวยอร์กปิดลบในวันอังคาร (25 ม.ค.) เนื่องจากนักลงทุนยังคงวิตกกังวลเกี่ยวกับสถานการณ์ยูเครนและแนวโน้มการปรับขึ้นอัตราดอกเบี้ยของธนาคารกลางสหรัฐ (เฟด) อย่างไรก็ดี ดาวโจนส์ดีดตัวขึ้นจากระดับต่ำสุดในระหว่างวัน โดยได้ปัจจัยหนุนจากแรงซื้อหุ้นกลุ่มพลังงานและกลุ่มธนาคาร
ดัชนีเฉลี่ยอุตสาหกรรมดาวโจนส์ปิดที่ 34,297.73 จุด ลดลง 66.77 จุด หรือ -0.19%, ดัชนี S&amp;P500 ปิดที่ 4,356.45 จุด ลดลง 53.68 จุด หรือ -1.22% และดัชนี Nasdaq ปิดที่ 13,539.30 จุด ลดลง 315.83 จุด หรือ -2.28%
ตลาดหุ้นยุโรปปิดบวกเล็กน้อยในวันอังคาร (25 ม.ค.) โดยฟื้นตัวขึ้นจากการร่วงลงอย่างหนักในวันจันทร์ ขณะที่นักลงทุนมุ่งความสนใจไปที่การเปิดเผยผลประกอบการของบริษัทจดทะเบียน
ดัชนี Stoxx Europe 600 ปิดที่ 459.59 จุด เพิ่มขึ้น 3.23 จุด หรือ +0.71%
ดัชนี CAC-40 ตลาดหุ้นฝรั่งเศสปิดที่ 6,837.96 จุด เพิ่มขึ้น 50.17 จุด หรือ +0.74%, ดัชนี DAX ตลาดหุ้นเยอรมนีปิดที่ 15,123.87 จุด เพิ่มขึ้น 112.74 จุด หรือ +0.75% และดัชนี FTSE 100 ตลาดหุ้นลอนดอนปิดที่ 7,371.46 จุด เพิ่มขึ้น 74.31 จุด หรือ +1.02%
ตลาดหุ้นลอนดอนปิดบวกในวันอังคาร (25 ม.ค.) โดยดีดตัวขึ้นจากระดับต่ำสุดในรอบ 1 เดือนที่เข้าทดสอบเมื่อวันจันทร์ และได้แรงหนุนจากหุ้นกลุ่มธนาคารรายใหญ่ที่ปรับตัวขึ้น ขณะที่การคาดการณ์เกี่ยวกับการปรับขึ้นอัตราดอกเบี้ยได้หนุนอัตราผลตอบแทนพันธบัตร
ดัชนี FTSE 100 ตลาดหุ้นลอนดอนปิดที่ 7,371.46 จุด เพิ่มขึ้น 74.31 จุด หรือ +1.02%
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นเกือบ 3% ในวันอังคาร (25 ม.ค.) โดยได้แรงหนุนจากการคาดการณ์ที่ว่า สถานการณ์ตึงเครียดระหว่างรัสเซียและบรรดาชาติพันธมิตรขององค์การสนธิสัญญาป้องกันแอตแลนติกเหนือ (นาโต) จะส่งผลกระทบต่ออุปทานน้ำมันในตลาดโลก
ทั้งนี้ สัญญาน้ำมันดิบ WTI ส่งมอบเดือนมี.ค. เพิ่มขึ้น 2.29 ดอลลาร์ หรือ 2.8% ปิดที่ 85.60 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนมี.ค. เพิ่มขึ้น 1.93 ดอลลาร์ หรือ 2.2% ปิดที่ 88.20 ดอลลาร์/บาร์เรล
สัญญาทองคำตลาดนิวยอร์กปิดพุ่งขึ้นแตะระดับสูงสุดในรอบกว่า 2 เดือนในวันอังคาร (25 ม.ค.) เนื่องจากสถานการณ์ตึงเครียดในยูเครนยังคงเป็นแรงผลักดันให้นักลงทุนเดินหน้าซื้อทองคำในฐานะสินทรัพย์ปลอดภัย นอกจากนี้ การร่วงลงของตลาดหุ้นสหรัฐ และการที่กองทุนการเงินระหว่างประเทศ (IMF) ปรับลดคาดการณ์เศรษฐกิจโลก ยังเป็นปัจจัยหนุนแรงซื้อสินทรัพย์ปลอดภัยเช่นกัน
ทั้งนี้ สัญญาทองคำตลาด COMEX (Commodity Exchange) ส่งมอบเดือนก.พ. เพิ่มขึ้น 10.8 ดอลลาร์ หรือ 0.6% ปิดที่ 1,852.50 ดอลลาร์/ออนซ์ ซึ่งเป็นระดับปิดสูงสุดนับตั้งแต่วันที่ 18 พ.ย. 2564
สัญญาโลหะเงินส่งมอบเดือนมี.ค. เพิ่มขึ้น 9.6 เซนต์ หรือ 0.4% ปิดที่ 23.896 ดอลลาร์/ออนซ์
สัญญาพลาตินัมส่งมอบเดือนเม.ย. เพิ่มขึ้น 5.2 ดอลลาร์ หรือ 0.51% ปิดที่ 1,025.5 ดอลลาร์/ออนซ์
สัญญาพัลลาเดียมส่งมอบเดือนมี.ค. พุ่งขึ้น 47.90 ดอลลาร์ หรือ 2.2% ปิดที่ 2,188.90 ดอลลาร์/ออนซ์
ดอลลาร์สหรัฐแข็งค่าเล็กน้อยเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กในวันอังคาร (25 ม.ค.) โดยได้แรงหนุนจากการคาดการณ์ที่ว่าธนาคารกลางสหรัฐ (เฟด) จะปรับขึ้นอัตราดอกเบี้ยเร็วกว่าที่คาดไว้ ขณะที่สกุลเงินยูโรถูกกดดันจากความกังวลเกี่ยวกับสถานการณ์ตึงเครียดในยูเครน
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ปรับตัวขึ้น 0.04% แตะที่ 95.9510 เมื่อคืนนี้
ดอลลาร์สหรัฐแข็งค่าเมื่อเทียบกับเงินเยน ที่ระดับ 113.91 เยน จากระดับ 113.82 เยน และแข็งค่าเมื่อเทียบกับฟรังก์สวิส ที่ระดับ 0.9196 ฟรังก์ จากระดับ 0.9145 ฟรังก์ แต่ดอลลาร์สหรัฐอ่อนค่าลงเมื่อเทียบกับดอลลาร์แคนาดา ที่ระดับ 1.2609 ดอลลาร์แคนาดา จากระดับ 1.2647 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1296 ดอลลาร์ จากระดับ 1.1321 ดอลลาร์ ขณะที่เงินปอนด์แข็งค่าขึ้นสู่ระดับ 1.3518 ดอลลาร์ จากระดับ 1.3481 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.7170 ดอลลาร์สหรัฐ จากระดับ 0.7130 ดอลลาร์สหรัฐ